Ilment minħabba l-ħażen Għall-mexxej tal-kor. Ta' David. Jgħid l-iblah f'qalbu: "M'hemmx Alla!" Tħassru l-bnedmin, għamlu ħwejjeġ ta' min jistmellhom, m'hemm ħadd li jagħmel is-sewwa. Il-Mulej mis-sema jittawwal fuq il-bnedmin, biex jara jekk hemmx min hu għaqli, min ifittex lil Alla. Ilkoll intilfu, ilkoll flimkien tħażżnu; ħadd ma jagħmel is-sewwa, anqas biss wieħed. Ma jintebħux dawk kollha li jagħmlu l-ħażen, dawk li qatt ma jsejħu l-Mulej, li jaħtfu l-poplu tiegħi, kif wieħed jaħtaf il-ħobż? Biża' kbir waqa' fuqhom, għax Alla hu ma' nisel il-ġust. Intom tidħku bil-ħsieb tal-imsejken ; imma l-Mulej hu l-kenn tiegħu. Min iġib minn Sijon il-ħelsien ta' Iżrael? Meta jerġa' jqajjem il-Mulej il-poplu tiegħu, jifraħ Ġakobb, jithenna Iżrael.